Alese an aezamant a zo gant heuliadoù, pe skrivañ e bedoù a zo  anezho dija. Ma skrivfen ul levr e bed Star Wars ne vefe ket dav din displegañ petra eo un Jedi, ur Sith, ur sabrenn-lazer, rak anat int holl. Me diouzh ma zu a ran displegañ traoù d'al lenner, pe beuzet e vo buan. Plijout a ra din ivez ober pennadoù hir hep envel an tudennoù, klask lakaat al lenner da gompren diouzhtu piv int, pe, er c'hontrol, e lakaat d'en em c'houlenn e-pad meur a bennad piv an diaoul eo an dudenn-se hag a belec'h emañ o tont, e doare un thriller un tammig marteze. Kalz c'hoarioù a c'heller  c'hoari gant al lenner, ha klask a rin souezhañ. N'eo ket gwall farsus pa vez divinet pep-tra en a-raok.